विस्थापितों की मांगों पर प्रशासन ने मांगा जवाब
त्रिपक्षीयवार्ता में जिला प्रशासन ने बोकारो कारखाना प्रबंधन से पांच दिन के अंदर विस्थापितों की नौ सूत्री मांगों पर जवाब मांगा है। सर्किट हाउस में मंगलवार को विस्थापित नौजवान संघर्ष मोर्चा के अध्यक्ष अरुण कुमार महतो ने जिला प्रशासन को नौ सूत्री मांग पत्र सौंपा। तो डीपीएलआर के डायरेक्टर एसएन उपाध्याय और चास एसडीओ मेनका ने यह मांगपत्र प्रबंधन की ओर से आए डीजीएम आईआर एसके सिंह, डीजीएम सुरक्षा एसएन सिंह को सौंप दिया। कहा कि पांच दिन के अंदर बताएं कि कौन-कौन सी मांगें प्रबंधन की ओर से मानी जा सकती हैं। वार्ता के बाद मोर्चा के अध्यक्ष अरुण महतो ने कहा कि वे पांच दिन तक इंतजार करेंगे। पांच दिन के अंदर अगर प्रबंधन ने सकारात्मक जवाब नहीं दिया तो आंदोलन की घोषणा करेंगे। इनकी मांगों में चतुर्थ श्रेणी में विस्थापितों का सीधे नियोजन, शिक्षित विस्थापित बेरोजगारों को नियोजन, अप्रेंटिसशिप के लिए उम्र सीमा 18 से 40 साल तक करने, बीस लाख तक का ठेका विस्थापितों को देने, बसंती मोड़ से हटिया मोड़ तक दुकानें बनाकर विस्थापितों को देने, आधुनिकीकरण के काम में लगी कंपनियों में विस्थापितों को नियोजन देने संबंधी मांगें शामिल हैं।
hin_Deva hin_Deva